ভাইয়ের তালিকা বদলে গেল কালীঘাটে। মমতা বন্দ্যোপাধ্যায়ের এবারের ভাইফোঁটায় বার্তাবাহী হয়ে উঠল জোড়া অনুপস্থিতি। 
প্রত্যাশামতো দলের প্রথম ও দ্বিতীয় প্রজন্মের নেতারা থাকলেও এবারে দিদির ফোঁটার তালিকায় স্থান হয়নি মন্ত্রী ইন্দ্রনীল সেন ও প্রযোজক শ্রীকান্ত মোহতার। ক্ষমতায় আসার পর থেকেই কালীঘাটের ফোঁটা নিয়ে তৃণমূলের অন্দরে টানাটানি শুরু। দল ও সরকারের অভ্যন্তরীণ সমীকরণের ভিত্তিতে বিভিন্ন সময় তাতে যোগবিয়োগ হয়েছে। এবারের তালিকা তারই ফল কি না, তা নিয়েই আলোচনা শুরু হয়েছে দলের অন্দরে। এবার ফোঁটার সারিতে দেখা যায়নি ইন্দ্রনীল এবং তৃণমূল-ঘনিষ্ঠ শ্রীকান্তকে। বাকি দলের প্রথম ও দ্বিতীয় প্রজন্মের নেতারা অবশ্য নিয়মমতো ফোঁটা নিয়ে গিয়েছেন দলনেত্রীর হাতে। সকলের জন্য ভাইফোঁটার উপহার হিসাবে পাঞ্জাবি-পাজামা রাখলেও মমতা নিজে কারও থেকে কোনও উপহার নেননি। 
একেবারে শেষবেলায় পৌঁছন সাংসদ-অভিনেতা দেব। কিন্তু তাঁর মাপের পাঞ্জাবি কেনা ছিল না দিদির কাছে। তাই দেবের উপহার পরে দেবেন জানিয়ে তাঁকে ফোঁটা দিয়েছেন মমতা।
ভাইপো অভিষেক বন্দ্যোপাধ্যায়কে নিয়ে এবারের উত্সব উত্কণ্ঠায় কেটেছে মুখ্যমন্ত্রীর। পথদুর্ঘটনায় গুরুতর আহত অভিষেক সোমবারই বাড়ি ফিরেছেন। তাই এবার মুখ্যমন্ত্রীর বাড়িতে প্রায় সব অনুষ্ঠানেই কাটছাঁট ছিল। এদিন মমতার ভাইফোঁটার আমন্ত্রণ ছিল দলের দশ-এগারো জন নেতার। পার্থ চট্টোপাধ্যায়, সুব্রত বক্সি, মুকুল রায়ের মতো সেই তালিকায় ছিলেন শোভন চট্টোপাধ্যায়,  অরূপ বিশ্বাস, ফিরহাদ হাকিম ও জাভেদ খান। তিন সাংসদ কল্যাণ বন্দ্যোপাধ্যায়, সুলতান আহমেদ এবং ডেরেক ও’ব্রায়েন ছাড়া ফোঁটা নিয়েছেন বিধায়ক সমীর চক্রবর্তীও। বিধায়ক হিসাবে সমীরের এটাই প্রথম ভাইফোঁটা। তবে অন্যান্য বছরেও তিনি এই তালিকায় নিয়মিত। 
এসেছিলেন মন্ত্রী রাজীব বন্দ্যোপাধ্যায়, বিধায়ক নির্মল মাজি ও চিকিৎসক-নেতা শান্তনু সেনও। তৃণমূলে রটনা, রাজীব নাকি ‘রবাহূত’ ছিলেন। বিনা আমন্ত্রণেই তিনি কালীঘাটে হাজির হয়েছিলেন। তাতে নাকি দিদি ঈষৎ ক্ষুণ্ণও হন। তবে আনুষ্ঠানিকভাবে এর সমর্থন মেলেনি। রাজীবের ঘনিষ্ঠদের দাবি, তিনি অবশ্যই আমন্ত্রিত ছিলেন। গত পাঁচ বছর ধরেই তিনি ওই তালিকায় নিয়মিত। এবারেও তাঁকে দিদি ফোঁটা দিয়েছেন। তাঁকে নিয়ে দিদির কোনও অনুযোগও নেই। 
আবার সদ্য দফতর বদল-হওয়া মন্ত্রী ইন্দ্রনীলের অনুপস্থিতি দলের অন্দরে তাঁর অবস্থান ঘিরে জল্পনায় সিলমোহর দিয়েছে। দলের অভ্যন্তরীণ অঙ্কে ইন্দ্রনীলকে নিয়ে হিসাব চলছে তাঁর দফতর বদলের পর থেকে। অনেকেই মনে করেন, মমতার বৃত্তে নম্বর খানিকটা কমেছে অভিষেক-ঘনিষ্ঠ এই নেতার। ভাইফোঁটায় অনুপস্থিতি সেই জল্পনায় আরও ইন্ধন দিয়েছে। মন্ত্রীর সঙ্গে অবশ্য এদিন যোগাযোগ করা যায়নি।
অন্যবার ভাইফোঁটার এই আড্ডায় অভিষেকও থাকেন। এবার চিকিত্সকদের পরামর্শে তিনি বাড়িতে বিশ্রামে। ঘণ্টা দুয়েকের অনুষ্ঠানে সতীর্থদের সঙ্গে মমতার আড্ডা হয়েছে রাজনীতি নিয়েই। কালীঘাটে তৈরি নিমন্ত্রিতের তালিকা আর উপস্থিতি-অনুপস্থিতি নিয়ে নেতাদের মধ্যে অবশ্য তখন থেকেই কানাঘুষো শুরু হয়ে গিয়েছে। 
ফোঁটার সময় মমতা নেতাদের হাতে দিয়েছেন ফিশ ফ্রাই আর পায়েস। আগের মতো এখন আর অবশ্য বসে খাওয়ার ব্যবস্থা থাকে না কালীঘাটে। লাঞ্চ ছিল প্যাকেটে। তাতে ছিল পোলাও, পাঁঠার মাংস, রুইমাছের কালিয়া, চিংড়ির মালাইকারি, চাটনি এবং মিষ্টি।